Luettelo Aero Oy:n ja Finnairin lentokalustosta
Aeron ja Finnairin historiallinen kalusto > Aeron ja Finnairin potkurikonekalusto > Aeron, sittemmin Finnairin, Convair Metropolitan -kalusto

Convair 240/340/440 -koneet suunniteltiin alun perin DC-3-koneiden seuraajaksi. Convair CV 110:n prototyyppi lensi ensilentonsa vuonna 1946, Convair CV 240:n prototyyppi puolestaan vuonna 1947, parannettu versio Convair CV 340, taas vuonna 1951. Aero hankki näitä viimeksi mainittuja vuonna 1953. Convair kehitti konetta edelleen versioksi Convair CV 440 Metropolitan, jolla sen oli tarkoitus kilpailla potkuriturbiinikoneita vastaan. Aero hankki aluksi CV 330 -koneita kolme kappaletta ja myöhemmin CV 440 -koneita kolme lisää. CV 330:t modifioitiin myöhemmin niin, että nekin olivat lopulta tyyppimerkiltään CV 440. Lisäksi 1961 hankittiin yksi kone lisää (CV330/440), ja myös Karairilla olleet kaksi konetta päätyivät lopulta Aero/Finnairille. Näin CV 440 -koneita oli lopulta Finnairilla yhdeksän kappaletta.
Convair CV 440 Metropolitan -koneissa oli paljon uutta. Ohjaamo oli uudenaikaisin verrattuna samantyyppisiin liikennelentokoneisiin, ja nykyaikaista olivat myös runkorakenne, mäntämoottorit, säätutka sekä matkustamo, joka oli paineistettu ja jonka ansiosta voitiin lentää korkeammalla kuin aiemmin ja nousta myrskypilvien yläpuolelle. Nopeutta koneella oli 400 kilometriä tunnissa, ja nokkapyörän ansiosta koneeseen nousu ja siellä liikkuminen oli aiempaa helpompaa.
Jo vuonna 1953 Convairilla lennettiin reittiä Helsinki–Kööpenhamina–Düsseldorf, nopeasti lennettiin myös Pariisiin ja Lontooseen, ja vuonna 1956 avattiin ensimmäisenä länsiyhtiönä reitti Moskovaan. Matka-aika viimeksi mainittuun oli alle kaksi tuntia. Vuonna 1958 lennettiin Kairoon siten, että välilaskut tehtiin Tukholmassa, Münchenissä ja Ateenassa. Matkanteko kesti 13,5 tuntia. Seuraavina kuukausina lennettiin muuallekin Lähi-itään sekä Espanjaan, Kreikkaan ja Italiaan.
Koneista OH-LRB on esillä Suomen ilmailumuseossa.
| 0 | 1 | 2 | 3 | 4 | 5 | 6 | 7 | 8 |
| --- | --- | --- | --- | --- | --- | --- | --- | --- |
 Aero Oy:n, myöhemmin Finnairin, Convair Metropolitan -kalusto
| No. | Tyyppi | Rekisteri- tunnus | Sarja- numero | Rakennettu | Aeron ja Finnairin käytössä | Lisätietoja | Poistettu Suomen rekisteristä | Viitteet |
| 1. | Convair CV-340-40/CV-440 Metropolitan | OH-LRA | C/N 40 | 1952 | 1953–1971 | Myyty Yhdysvaltoihin tuhoutui Kamputseassa 1973 | 1971 |  |
| 2. | Convair CV-340-40/CV-440 Metropolitan | OH-LRB | C/N 73 | 1953 | 1953–1980 | Suomen ilmailumuseossa | 1981 |  |
| 3. | Convair CV-340-40/CV-440 Metropolitan | OH-LRC | C/N 75 | 1953 | 1953–1971 | Myyty Yhdysvaltoihin | 1972 |  |
| 4. | Convair CV-440-40 Metropolitan | OH-LRD | C/N 317 | 1956 | 1956–1980 | Myyty Yhdysvaltoihin | 1980 |  |
| 5. | Convair CV-440-40 Metropolitan | OH-LRE | C/N 400 | 1957 | 1957–1980 | Myyty Yhdysvaltoihin | 1980 |  |
| 6. | Convair CV-440-40 Metropolitan | OH-LRF | C/N 447 | 1957 | 1957–1971 | Myyty Norjaan | 1972 |  |
| 7. | Convair CV-340-41/CV-440 Metropolitan | OH-LRG | C/N 63 | 1953 | 1961–1980 | Myyty Yhdysvaltoihin | 1980 |  |
| 8. | Convair CV-440-98 Metropolitan | OH-VKM | C/N 432 | 1957 | 1964–1973 | Karairilta Aerolle, lopulta myyty Kanadaan | 1973 |  |
| 9. | Convair CV-440-98 Metropolitan | OH-VKNOH-LRH | C/N 497 | 1958 | 1967–1971 | Karairilta Aerolle, lopulta myyty Norjaan | 1977 |  |
19. elokuuta 1963 Karairin Convair CV-440-98 Metropolitan (OH-VKM) vaurioitui laskeutumisessa Helsinkiin. Ukkosmyrskyssä suoritetussa laskeutumisessa kone pomppasi kolme kertaa ja lopulta sen nokkateline petti. Kone painui nokalleen, molemmat potkurit osuivat maahan ja kone raahautui kiitotiellä noin 1 300 metriä.
21. elokuuta 1963 Karairin toinenkin Convair CV-440-98 Metropolitan (OH-VKN) vaurioitui laskeutumisessa Helsinkiin. Kone pomppasi kiitotiellä kolme kertaa, ja viimeisessä maahanosumisessa nokkateline murtui ja myös vasen keskisiipi taipui ja vääntyi. Kone painui nokalleen, potkurit osuivat maahan, ja lopulta kone ajautui kiitotien vasemmalle puolelle nurmikolle.